b"\n_START_ARTICLE_\nGuerra de la Qu\xc3\xa0druple Alian\xc3\xa7a\n_START_SECTION_\nCauses\n_START_PARAGRAPH_\nLa guerra es va produir a conseq\xc3\xbc\xc3\xa8ncia de les ambicions territorials del rei Felip V d'Espanya, la seva dona, Isabel Farnese, i el seu principal conseller, Giulio Alberoni, a It\xc3\xa0lia, on Espanya tenia tradicionalment pretensions territorials. A l'altre b\xc3\xa0ndol hi havia, reclamant les mateixes possessions, Llu\xc3\xads XV de Fran\xc3\xa7a i el seu cos\xc3\xad Felip III d'Orleans._NEWLINE_En contra dels interessos de Felip V d'Espanya, es trobaven el regne de Fran\xc3\xa7a, Gran Bretanya i les Prov\xc3\xadncies Unides, que van signar la Triple Alian\xc3\xa7a el 4 de gener de 1717. Un any m\xc3\xa9s tard, en el marc de la consolidaci\xc3\xb3 del Tractat d'Utrecht, Fran\xc3\xa7a, el Regne de la Gran Bretanya i les Prov\xc3\xadncies unides van cedir Sic\xc3\xadlia a Carles VI del Sacre Imperi Romanogerm\xc3\xa0nic.\n_START_SECTION_\nDesenvolupament\n_START_PARAGRAPH_\nAquest fet no va agradar al rei espanyol, que va voler recuperar Sic\xc3\xadlia el novembre d'aquell mateix any comen\xc3\xa7ant les hostilitats contra l'Imperi. Aquests fets, van concretar-se en la invasi\xc3\xb3 de Sardenya, que havia estat atorgada a l'emperador Carles VI, pretendent al tron d'Espanya) pel Tractat d'Utrecht. L'avan\xc3\xa7 va ser r\xc3\xa0pid, i al cap de poc, tamb\xc3\xa9 es va envair Sic\xc3\xadlia, que estava en possessi\xc3\xb3 de V\xc3\xadctor Amadeu II de Savoia._NEWLINE_En aquesta tessitura, Carles VI, va decidir entrar a l'alian\xc3\xa7a que ja existia, formant l'anomenada Qu\xc3\xa0druple Alian\xc3\xa7a, el 2 d'agost del 1718. Autom\xc3\xa0ticament deman\xc3\xa0 la retirada de les tropes espanyoles de Sic\xc3\xadlia i Sardenya, mentre Gran Bretanya desplegava una petita flota amb tropes de les Prov\xc3\xadncies Unides dels Pa\xc3\xafsos Baixos, que van assetjar Messina._NEWLINE_L'11 d'agost, a la Batalla del cap Passaro, la flota anglesa, comandada per Sir George Byng, va capturar bona part de l'armada espanyola. Poc m\xc3\xa9s de quatre mesos despr\xc3\xa9s, el 17 de desembre del 1718, francesos, brit\xc3\xa0nics i el Sacre Imperi van declarar la guerra al regne d'Espanya. Les Prov\xc3\xadncies Unides van entrar en el conflicte l'agost de l'any seg\xc3\xbcent._NEWLINE_L'ex\xc3\xa8rcit franc\xc3\xa8s, sota el comandament de James Fitz-James, va envair el Pa\xc3\xads Basc del Sud el 1719 i, encara que al principi el seu avan\xc3\xa7 no va obtenir resposta, aviat va ser obligat a retrocedir. A l'octubre d'aquell any, la flota brit\xc3\xa0nica prenia Vigo i Pontevedra, mentre Messina queia despr\xc3\xa9s del setge que estava patint, la Seu d'Urgell queia en mans franceses el 31 d'agost del 1719 per\xc3\xb2 la ciutadella de Roses aguantava el setge de James Fitz-James Stuart. Valls resist\xc3\xad els embats de la partida del Carrasclet gr\xc3\xa0cies a la mil\xc3\xadcia local, que seria el germen dels Mossos d'Esquadra i que liderava la fam\xc3\xadlia Veciana, mentre la partida de Francesc Bernic era capturada per Josep Anton Mart\xc3\xad a La Llacuna. En finalitzar la campanya a finals de la tardor, la guerrilla torn\xc3\xa0 al Rossell\xc3\xb3 per preparar la nova campanya. Verboom va posar setge a la Seu d'Urgell el 22 de gener del 1720, aquesta es va rendir el 29 de gener, pocs dies abans del final de la guerra._NEWLINE_El 1719, James Butler, que es trobava exiliat a terres irlandeses, va organitzar una expedici\xc3\xb3 amb \xc3\xa0mplia cobertura espanyola per envair la Gran Bretanya i coronar James Francis Edward Stuart com a Jaume III d'Anglaterra. No obstant aix\xc3\xb2, la flota va ser pr\xc3\xa0cticament destru\xc3\xafda durant una dura tempesta a prop de Gal\xc3\xadcia i l'ex\xc3\xa8rcit jacobita derrotat a la batalla de Glen Shiel."